Lone Dybkjær (RV), 2005-11-24:
Det Radikale Venstre er sådan set tilhænger af, at vigtige sager, og servicedirektivet er jo en af de vigtige sager i EU-diskussionerne og -lovgivningen, drøftes her i Folketinget.
Men jeg bliver nødt til at sige, at efter de indlæg, der har været fra så vel hr. Rune Lund som hr. Morten Messerschmidt, forstår jeg, at det eneste, man vil bruge denne debat til, er at køre frem med en lang række påstande og en lang række dogmer om EUsamarbejdet som helhed.
Det synes jeg ærlig talt er lidt trist, for jeg synes, det viser, at de pågældende ordførere overhovedet ikke hører efter, hvad ministeren har sagt.
Det vil sige, vi starter bare hele tiden forfra på diskussionen og når ikke et skridt videre.
Det er ærgerligt, men sådan er det åbenbart.
Det Radikale Venstre er tilhænger af, at der bliver et velfungerende indre marked, når det drejer sig om tjenesteydelser.
Det har bredt sagt betydet et større udbud af varer, og det har betydet, at Danmark har fået nogle gode konkurrencemæssige muligheder i forhold til andre lande.
Det vil sige, at det alt andet lige har skabt en meget større basis for vores velfærdssamfund, end hvis ikke vi havde haft det indre marked.
Det tror vi også at det her område med tjenesteydelser kan medvirke til.
Vi tror, det er en fordel for borgerne; vi tror også, det er en fordel for danske virksomheder, at de vil kunne etablere sig på en ny måde i andre lande.
Problemet med det her direktiv er jo, at det er kommet fuldstændig skævt fra start.
Det betyder, at vi skal igennem et hav af mere eller mindre meningsfyldte drøftelser, som vi har hørt noget af i dag, men altså også, at vi skal igennem en lang række ændringsforslag selvfølgelig fra Europa-Parlamentets side og også for Danmarks vedkommende.
Det er simpelt hen et enormt opretningsarbejde, der er i forhold til det her direktiv.
Derfor havde det unægtelig været meget nemmere, hvis Kommissionen havde bidt i det åbenbart for Kommissionen sure æble, havde trukket direktivet tilbage og fremsat forslag til et nyt direktiv.
Det var der jo strengt taget ikke noget i vejen for, og det havde gjort arbejdet for os en god del nemmere.
Men det har Kommissionen altså valgt ikke at gøre.
Det er svært at forstå, hvorfor den ikke har gjort det, for nu skal de jo også sidde og bøvle med alle de der ændringsforslag, komme dem igennem, kommentere dem, og hvad ved jeg.
Kommissionen står stejlt på sit forslag, selv om der er kommet en ny Kommission.
Det er ærgerligt, men det er der så ikke noget at gøre ved.
Vi må se, om det overhovedet vil være muligt at bringe det her direktiv ind på en bane, så det er acceptabelt.
Vores linje er fuldstændig klar.
Virksomhederne kan etablere sig på oprindelseslandets vilkår, men skal arbejde efter værtslandets regler, dvs. overholde overenskomster, selvfølgelig miljøstandarder, forbrugerbeskyttelse, og hvad vi nu i øvrigt måtte have af regler i Danmark.
Det skal virksomhederne overholde, når de arbejder her i landet, lige så vel som danske virksomheder efter vores opfattelse skal overholde værtslandets principper, hvis danske virksomheder arbejder i udlandet.
Det er den linje, vi vil fastholde, det er også den linje, vi vil fastholde i forhandlingerne, og derfor er vi glade for, at ministeren har været positiv over for den her linje og arbejder for, at det vil kunne lykkes os at få fastholdt de her grundlæggende principper.
Vi ser derfor frem til, at vi fortsætter linjerne, at vi får defineret de helt overordnede principper, og vi håber på, at det også vil lykkes for os at få det igennem i forbindelse med drøftelserne i EU.